**Prípad pomočovania chlapca**

5,5 ročný chlapček sa každú noc pomočuje. Vôbec to nevie ovládať. Aj ak je prechladený, tak mu veľmi často treba čúrať. Pomaly každých 5 minút musí sedieť na záchode, akoby mu nekontrolovane tiekol moč.

Je emočne nervóznejší, veľmi prežíva veci. Zo smiechu náhle prejde do plaču akoby to bol koniec sveta. Má veľké výkyvy emócií a spôsobí to aj maličkosť (napr. ak sa mu odtrhne pútko na oblečení alebo mu niekto zbúra postavený dom z lega). Nie je to hnev ale ľútosť. V rodine ho volajú *drama queen.*

Nepozerá veľa rozprávok, ale zľakne sa, ak sú len trochu strašidelné. Ak vidí vo filme nejakú temnú postavu tak musia okamžite prepnúť na iný kanál. Povie: „Bojím sa, vypni to.“ Stačí, že scéna začína, ešte sa nič dokopy nedeje, len zobrazia vchod do tmavej jaskyne alebo lesa. Hovorí, že v tme na toalete vidí leva, rysa, draka, rytiera. Je posadnutý bojom. Hrá sa so zbraňami na vojakov, rytierov, Jánošíka, Indiánov, pirátov. Rytieri bojujú, hádžu kopije, mečom odseknú drakovi hlavu.

„Bojoval som v zákopoch, tu som bol ja a tu môj kamarát a strieľali sme,“ povie to takým tónom akoby tam naozaj bol.

Ako bábätko mával hysterické záchvaty. Okolo 3-4 mesiacov sa začal bezdôvodne večer alebo v noci celý metať a prehýbať. Trvalo to pol hodinu, veľmi plakal a nešiel sa upokojiť. V 1,5 roku mal takýto záchvat keď boli stanovať v Rakúsku. Boli tam alternatívni ľudia, rodičia zavolali šamana a ten ho upokojil. Odvtedy sa hysterický záchvat nezopakoval. Mamka hovorí, že pravdepodobne kopíroval vypätia rodičov a šaman ho „uzemnil.“

Tvrdí, že sa mu snívajú strašidelné sny, v ktorých bojujú draci. Nevie zaspať sám a vždy mu musí svietiť malé svetielko. Má nepokojný spánok, prehadzuje sa, putuje po celej posteli a niekedy sa spotí. Počas zaspávania sa k niekomu túli. Ak ho uspia v inej izbe, tak v noci príde k rodičom. Hovorí, že v noci vidí postavy.

Rád a veľa rozpráva, potrebuje mať pozornosť iných. Ak ju nemá, tak mamke vezme hlavu do rúk, otočí k sebe a povie: „Mama počúvaj, chcem Ti niečo povedať.“ Záleží mu na tom, aby ho okolie pozorne počúvalo a nikto mu neskákal do reči. Rád ostatných presviedča o svojej pravde a aj ich opravuje: „Ty si sa pomýlil.“ Je prvorodený vnuk a tak mal plnú pozornosť rodiny. Je rád ak je medzi svojimi a má publikum, ktoré hľadá medzi dospelými. Ak chce niečo zdôrazniť, tak to hovorí dokola, zacyklí sa v emóciách. Ak nie je po jeho vôli tak začne hystericky plakať a dookola opakuje čo chce, až kým to nedostane. Ak sa sústredí alebo je v strese tak rýchlo žmurká, alebo veľa pohybuje jazykom, pchá ruky do úst.

Pri deťoch nie je šoumen, je skôr hanblivejší. Začal chodiť do škôlky, pozoruje dianie z diaľky a pomaly sa včleňuje. V kontakte s dospelými je sebavedomý a nebojí sa ozvať.

Má bohatú fantáziu, veľmi rád sa hrá. Radšej je sám a nechce byť vyrušovaný inými deťmi. Rád pozerá aj počúva rozprávky, vie sa na to pozorne sústrediť a nič iné ho vtedy nezaujíma. Žije v magickom svete, rozpráva často o anjeloch a Bohu a o dedkovi, ktorý je v nebíčku.

Rád sa rozpráva o „veľkých témach“ – životné prostredie, vesmír, ako vznikli kamene, alebo prečo ľudia pília stromy, prečo používajú plasty.

Má dobrú pamäť, ale nepamätá si básničky, niečo, čo ide za radom. Zopakuje obsah básne, ale nepamätá si veci, ktoré nedávajú logiku. Nejaví záujem o tanec, spev ani kreslenie. Rád je von a majstruje si. Je fyzicky zdatný, má rád bojové hry. Je tvrdohlavý a akčný, napadne ho niečo a hneď sa do toho pustí, nepotrebuje pomoc iných. Ak ho v tom chce mamka zastaviť tak, mu musí veci a dôvody dookola vysvetľovať až kým to nevezme za svoj nápad.

Rád cestuje, mení miesta, nechce stálu domácu pohodu. Vždy chce niekam ísť aj keby to malo byť len s babkou na cintorín alebo s ockom na úrad.

Je ambiciózny, chce byť prvý a najsilnejší. V škôlke stretol silnejších chlapcov. Porovnáva sa a je súťaživý. Napr. aj pyžamo musí mať oblečené pred mladším bratom, inak plače, opakuje, že chcel byť prvý, nevie sám seba zastaviť a tak to ide aj hodinu. Na svoje hračky je majetnícky, nechce požičať bratovi.

Lezecká stena: hanbil sa pred chlapcami, že to nebude vedieť. Nechcel, aby mamka pozerala na iných, ktorí lezú lepšie.

strachy: tma, drak, rytier, vlk, lev, tiger, rys, jedovatý had, vodný drak, žralok, krokodíl.

Strach, že ho niekto niekde nechá; že ho rodičia niekde nechajú a nepočkajú; že ho vezmú policajti alebo sanitka.

Nemá rád vodu, ako bábätko sa nerád kúpal a ani teraz mu nesmie vojsť do očí.

OA: len prechladnutia, asi 3x teplota 39 stupňov. Ľutuje sa ak je chorý, veľmi to prežíva.

Šušle, má veľmi dlhý jazyk a preto mu robia problém sykavky.

Chute: mäso, vyprážané, rezne, sladké – med

Averzie: šalát, pelendrek, lečo